विरोध के बावजूद शानदार कमाई; शत्रुघ्न सिन्हा बोले- माहौल खराब करने वाली फिल्म पर अंकुश जरूरी
The Kerala Story Box Office Collection - How Much The Kerala Story Earned Till Now. द केरल स्टोरी की कमाई में हर दिन के साथ बढ़ती जा रही है। फिल्म ने रिलीज के छठे दिन 12 करोड़ रुपए की कमाई की। इस तरह फिल्म का कुल कलेक्शन 68.86 करोड़ रुपए हो गया है
द केरल स्टोरी की कमाई में हर दिन बढ़ोतरी देखी जा रही है। फिल्म ने छठे दिन 12 करोड़ रुपए की कमाई की। इस तरह फिल्म का कुल कलेक्शन 68.86 करोड़ रुपए हो गया है। जिस हिसाब से फिल्म कमाई कर रही है, जल्द ही ये 100 करोड़ क्लब में शामिल हो सकती है।
उधर दिग्गज एक्टर और TMC के नेता शत्रुघ्न सिन्हा ने फिल्म के बैन वाले फैसले को सही ठहराया है। उन्होंने कहा कि वो फ्रीडम ऑफ स्पीच के सपोर्ट में हैं लेकिन अगर किसी फिल्म से समाज का माहौल खराब होता है तो उस पर अंकुश लगाया जाना बहुत जरूरी है।
कई राज्यों में टैक्स फ्री होने से फिल्म की कमाई में इजाफा
ट्रेड एनालिस्ट तरण आदर्श ने लेटेस्ट कलेक्शन शेयर करते हुए लिखा है कि फिल्म की कमाई रुकने का नाम नहीं नहीं ले रही है। फिल्म के ग्रोथ में हर दिन बढ़ोतरी देखी जा रही है। फिल्म ने ब्लॉकबस्टर का भी तमगा हासिल कर लिया है।
करीब 30 करोड़ के बजट में बनी इस फिल्म ने अपनी लागत पहले ही निकाल ली थी। अब फिल्म मुनाफे से भी आगे निकल चुकी है। ऐसा लग रहा है कि फिल्म पर बैन का कोई असर नहीं दिखाई दे रहा है। UP और MP के बाद अब उत्तराखंड और हरियाणा सरकार ने भी फिल्म को टैक्स फ्री कर दिया है। इससे कमाई में और अधिक उछाल देखने को मिल रहा है।
शत्रुघ्न सिन्हा बोले- बेटी की सीरीज नहीं देख पाया तो केरल स्टोरी कहां से देखूंगा
फिल्म को लेकर बॉलीवुड और राजनीतिक जगत से तरह-तरह स्टेटमेंट सुनने को मिल रहे हैं। शत्रुघ्न सिन्हा ने फिल्म को लेकर फ्रेश स्टेटमेंट दिया है।
उन्होंने टाइम्स ऑफ इंडिया को दिए एक इंटरव्यू में कहा, 'मैं इतना ज्यादा बिजी था कि अपनी बेटी सोनाक्षी सिन्हा की वेब सीरीज 'दहाड़' भी नहीं देख पाया। फिर केरल स्टोरी की तो बात ही छोड़ दीजिए। मैं फ्रीडम ऑफ स्पीच की विचारधारा को सपोर्ट करता हूं लेकिन राज्य की कानून व्यवस्था की कीमत पर नहीं।'
यूपी के सीएम से मिले द केरल स्टोरी के मेकर्स, फिल्म देखने की अपील की
10 मई 2023 को द केरल स्टोरी की टीम ने उत्तर प्रदेश के सीएम योगी आदित्यनाथ से मुलाकात की। फिल्म को वहां पहले ही टैक्स फ्री किया जा चुका है।
फिल्म के प्रोड्यूसर विपुल अमृतलाल शाह ने ANI से बात करते हुए कहा - योगी जी ने फिल्म को टैक्स फ्री करके हमारा मनोबल ऊंचा किया है। उन्होंने हमारी सोच को और मजबूत किया है। हम उनके बहुत आभारी हैं।' विपुल ने योगी और उनके मंत्रियों को फिल्म देखने के लिए इनवाइट भी किया। 12 मई को लोक भवन में योगी अपने कैबिनेट के साथ स्पेशल स्क्रीनिंग में फिल्म देख सकते हैं।
1300 स्क्रीन्स में रिलीज के बावजूद हैरतअंगेज कमाई
खास बात ये है कि द केरल स्टोरी पूरे देश में 1300 स्क्रीन्स में रिलीज हुई है। इसके बावजूद फिल्म के आंकड़े कई बड़ी फिल्मों से बेहतर हैं। यहां तक कि सलमान खान की फिल्म किसी का भाई किसी की जान ने रिलीज के छठे दिन सिर्फ 4.5 करोड़ रुपए का कलेक्शन किया था।
द केरल स्टोरी ने सलमान की फिल्म को एक बढ़े मार्जिन से पीछे कर दिया है। करीब 5 हजार स्क्रीन्स पर रिलीज हुई किसी का भाई किसी की जान की रफ्तार दो ही तीन में स्लो हो गई थी।